บิ๊กป้อมไม่ตอบ เกาะโต๊ะขอเป็นผบ.ทบ. (คลิป)
สามมิตรหันดูด ปชป.ตะวันออก เทพเทือกตะลุย ไปบ้านหมอวรงค์,บิ๊กป้อม ยิ้มอ่อน ปิดปากงดโต้ ทักษิณ โฆษก กห.แจงแทนไม่โกรธ ไม่โมโห บอกใครทำอะไรไว้ต่างรู้กันอยู่ โบ้ยหากรักประเทศจริงอย่าทำเสียหาย เอม กระทุ้งซ้ำรำลึก 12 ปีแสวงหาความยุติธรรมที่ไม่มีจริง สุทิน คลังแสง ซัดกลุ่มล้มอำนาจสุดอัปยศ กลัวอำนาจประชาชนเติบใหญ่ อภิสิทธิ์ รับ ปชต.ไม่ได้โรยด้วยกลีบกุหลาบ รับได้ กกต.แบ่งเขตเลือกตั้งใหม่ ถาวร รุกหนักจี้ถามกติกาชิงดำ ปชป. ทุบโต๊ะขอวันแมนวันโหวต จ้อน ท้า มาร์ค ดีเบต เทือก โผล่ลงพื้นที่ หมอวรงค์ วิษณุ ฮึ่มอย่าทำอะไรสุ่มเสี่ยง ลูกปลื้ม เติมขุมกำลังคนรุ่นใหม่ ปลาไหลน้อย โชว์ลีลานิวบลัด สามมิตรเปิดหัวดูด ปชป.ภาคตะวันออก สาธิต ยอมรับมีระส่ำ พิทักษ์ แบะท่าพร้อมไป เพื่อนซี้ ลุงตู่ ไขก๊อกพ้น สนช. ร่วมวงพลังประชารัฐ,จับตามองบรรยากาศการเมืองดุเดือดขึ้น หลัง พล.อ.ประวิตร วงษ์สุวรรณ รองนายกรัฐมนตรี และ รมว.กลาโหม กับนายทักษิณ ชินวัตร อดีตนายกรัฐมนตรี ออกมาเชิดฉิ่งแลกหมัดกันดุเดือด จากกรณีเท้าความหลังครบรอบ 12 ปี เหตุการณ์ยึดอำนาจ รัฐบาลนายทักษิณ ชินวัตร เมื่อวันที่ 19 ก.ย.2549,บิ๊กป้อม ยิ้มอ่อนใส่นักข่าว,เมื่อเวลา 08.30 น. วันที่ 20 ก.ย. ที่กองการบิน กรมการขนส่งทหารบก (ขส.ทบ.) พล.อ.ประวิตร วงษ์สุวรรณ รองนายกรัฐมนตรี และ รมว.กลาโหม นำคณะเดินทางไปยัง จ.กาฬสินธุ์ เป็นประธานในพิธีคืนโฉนดที่ดินให้แก่ลูกหนี้ดอกเบี้ยเงินกู้โหดในพื้นที่ 12 จังหวัดอีสานตอนบน โดย พล.อ.ประวิตร มีสีหน้ายิ้มแย้ม โบกมือทักทายสื่อมวลชน แต่ปฏิเสธที่จะให้สัมภาษณ์ถึงกรณีนายทักษิณ ชินวัตร อดีตนายกรัฐมนตรี ออกมาเท้าความหลังว่ามาเกาะโต๊ะ ขอเป็น ผบ.ทบ. ต่อมาที่บริเวณลานอเนกประสงค์หน้าศาลากลางจังหวัดกาฬสินธุ์หลังเก่า พล.อ.ประวิตรได้คืนโฉนดที่ดินให้แก่ลูกหนี้ดอกเบี้ยเงินกู้โหด จำนวน 1,366 ราย มีโฉนดที่คืน 1,441 ฉบับ มีเนื้อที่ 5,153 ไร่ 74 ตารางวา คิดเป็นเงิน 3,251,426,872 บาท และประชาชนในพื้นที่จังหวัดกาฬสินธุ์ได้รับคืน โฉนดที่ดิน จำนวน 805 ฉบับ พื้นที่ 2,429 ไร่ 3 งาน 75.5 ตารางวา คิดเป็นจำนวนเงิน 1,749,600,000 บาท,เดินสายคืนโฉนดให้ชาวบ้าน,พล.อ.ประวิตรกล่าวว่า รัฐบาลได้คืนโฉนดที่ดิน แล้ว 3,200 ฉบับ รวมพื้นที่กว่า 10,000 ไร่ และทรัพย์สินอื่นรวมกว่า 4,200 ล้านบาท เราไม่หยุดยั้ง เพียงเท่านี้ รัฐบาลยังคงดำเนินการต่อไป ให้เรื่องการกู้หนี้ยืมสินนอกระบบหมดไป ถือเป็นการคืนความสุขให้กับประชาชนจากดอกเบี้ยโหด แม้ยังใช้หนี้ไม่หมดก็จะลดดอกเบี้ยลง โดยยึดหลักการให้ความเป็นธรรมกับทุกฝ่าย ทั้งเจ้าหนี้และลูกหนี้ด้วยการเจรจาไกล่เกลี่ยตามที่กฎหมายกำหนด ฝากถึงประชาชนที่ได้รับโฉนดที่ดินคืน ไม่ควรนำโฉนดไปจำนำต่อกับนายทุนซ้ำอีก หากตรวจพบจะมีความผิดซ้ำ,ไม่โต้ ทักษิณ ปมเกาะขอบโต๊ะ,พล.ท.คงชีพ ตันตระวาณิชย์ โฆษกกระทรวงกลาโหม กล่าวว่า พล.อ.ประวิตรเห็นข่าวนายทักษิณแล้ว ไม่ได้รู้สึกโกรธหรือโมโหอะไร เพราะทราบว่า ประชาชนรู้ดีว่าเกิดอะไรขึ้น ต้นเหตุมาจากอะไร ดังนั้นอย่าไปพูดแค่เพียงปลายเหตุ ทุกอย่างขึ้นอยู่กับความคิดเห็นของแต่ละคน ยืนยันว่าบ้านเมืองอยู่ได้ด้วยกฎหมาย หากดำเนินการอะไรไปแล้วต้องยอมรับผลที่เกิดขึ้นทางกฎหมาย ไม่เช่นนั้นสังคมจะอยู่ด้วยกันไม่ได้ เป็นหน้าที่ของพลเมืองต้องเคารพกฎหมาย การอยู่ร่วมกันต้องเคารพและยอมรับผลของกติกา ทำให้บ้านเมืองเดินหน้าต่อไปได้ ส่วนที่มีบางเพจในโซเชียลออกมาตอบโต้แทน พล.อ.ประวิตร โดยนำภาพนายทักษิณที่ถ่ายกับ พล.อ.สุนทร คงสมพงษ์ สมัยเป็น ผบ.ทหารสูงสุดและหัวหน้าคณะรักษาความสงบเรียบร้อยแห่งชาติ (รสช.) บิดาของ พล.อ.อภิรัชต์ คงสมพงษ์ ผบ.ทบ.คนใหม่นั้น เรารู้กันอยู่ว่าใครเคยทำอะไรไว้ ถามว่าจะเอาเรื่องในอดีตมาพูดกันทำไม การนำเรื่องแบบนี้ มาพูดแล้วจะมีใครคบด้วย สิ่งที่นายทักษิณพูดคือสิ่งที่คนอื่นไม่เห็น พล.อ.ประวิตรคงไม่ตอบโต้อะไร,บอกใครทำอะไรไว้ต่างรู้กันอยู่,โฆษกกระทรวงกลาโหมกล่าวอีกว่า ใครทำอะไรไว้ต่างรู้กันอยู่ วันนี้สังคมฉลาดขึ้น อย่าไปพาดพิงใคร ต้องทำให้บ้านเมืองมีความรักความสามัคคีเป็นหนึ่งเดียวกัน เพื่อก้าวเดินไปข้างหน้า เราไม่โทษใคร เมื่อถามว่า การเคลื่อนไหวของนายทักษิณจะส่งผลกระทบต่อบรรยากาศเลือกตั้งที่จะมีขึ้นหรือไม่ พล.ท.คงชีพตอบว่า คิดว่าไม่มีผลเชื่อว่าสังคมรู้ข้อมูลมากพอสมควร ใครจะมาชี้นำคงไม่ได้แล้ว และหลังที่รัฐบาล คสช.เข้ามา ประเทศชาติเข้มแข็งขึ้น และหน่วยงานความมั่นคงติดตามการ เคลื่อนไหวนายทักษิณอยู่ตลอดเวลา การเคลื่อนไหวทางการเมืองทั้งภายในและภายนอกในห้วงนี้ ถือเป็นเรื่องปกติ เป็นการช่วงชิงความได้เปรียบในการหาเสียง หากรักประเทศจริงอย่าทำให้ประเทศเสียหาย อย่าทำให้กลไกรัฐอ่อนแอ เราต้องพยายามฝ่าแรงเสียดทานนี้ไปให้ได้,เอม รำลึก 12 ปีแสวงหายุติธรรม,ผู้สื่อข่าวรายงานว่า เมื่อช่วงดึกคืนวันที่ 19 ก.ย. น.ส.พินทองทา ชินวัตร คุณากรวงศ์ หรือเอม บุตรสาวนายทักษิณ ได้โพสต์ข้อความลงอินสตาแกรมระบุว่า วันนี้เมื่อ 12 ปีที่แล้ว ยังจำได้แม่น เอมเรียนปริญญาโทอยู่ที่ลอนดอน ได้รับโทรศัพท์จากคุณแม่ว่าเกิดอะไรขึ้น คุณแม่ พี่โอ๊ค และน้องอิ๊ง ต่างต้องไปซ่อนตัวหลบจากบ้านของเรา เพราะมีทหารและรถถังออกทั่วเมือง ทำการรัฐประหารในขณะที่คุณพ่อกำลังปฏิบัติภารกิจอยู่ที่นิวยอร์ก ตอนนั้นทุกอย่างมันมึนตื้อไปหมดว่ามันคืออะไร รู้เพียงว่าวันรุ่งขึ้นคุณพ่อจะบินเข้าลอนดอนเพื่อมาตั้งหลัก เอมเป็นคนแรกในครอบครัวที่ได้เจอคุณพ่อ จำได้เพียงว่าคุณพ่อยืนยันที่จะกลับประเทศไทยให้เร็วที่สุด เพื่อไปสู้พิสูจน์ความถูกต้อง พ่อบอกว่าพ่อไม่กลัว ตอนนั้นจุดนั้นเราไม่รู้จะทำอย่างไร ได้แต่ร้องไห้ และลงไปกราบเท้าคุณพ่อ ขอร้องพ่ออย่ากลับเลยนะคะ พ่อกลับไม่ได้ มันอันตรายถึงชีวิตพ่อ ตอนนั้นทำอะไรไม่ถูกแล้วจริงๆ ทำได้แค่นี้ เพราะรู้ว่ามันไม่มีความยุติธรรมในการเมือง ไม่มีจริงๆ ใครไม่เจอกับตัวเอง ไม่มีวันเข้าใจ ถึงวันนี้ผ่านไป 12 ปีแล้ว เรายังคงแสวงหาความยุติธรรมที่ไม่มีจริงนั้นต่อไป สิ่งที่เป็นเหมือนพลังให้ทุกๆวันนี้คือกำลังใจจากคนที่รักคุณพ่อ และยังคงไม่ลืมท่าน น้ำใจของทุกท่านมันมีคุณค่ามากมายจริงๆ ขอบพระคุณที่ยังรักและยังรอกัน ขอบพระคุณที่ไม่เคยลืมคุณพ่อค่ะ,สุทิน ซัดกลุ่มล้มอำนาจอัปยศ,ด้านนายสุทิน คลังแสง อดีต ส.ส.มหาสารคาม พรรคไทยรักไทย กล่าวว่า ตามที่ พล.อ.ประวิตร วงษ์สุวรรณ ถามนายทักษิณ ชินวัตร ว่าใครคือคนทำให้เกิดความวุ่นวายนั้น ในฐานะ ส.ส.รุ่นแรกของพรรคไทยรักไทยจนถึงปัจจุบันคือพรรคเพื่อไทย อยู่ในทุกเหตุการณ์ ผ่านการรัฐประหารมาทั้ง 2 ครั้ง เห็นเหตุการณ์อัปยศในสภาต่อหน้า ได้รับทั้งบุญและกรรมร่วมกับนักการเมืองร่วมสมัยทุกคน ขอตอบคำถามแทนนายทักษิณ ว่าต้นเหตุของความวุ่นวายทั้งปวงเกิดจาก 1.พรรคการเมืองที่ไม่ยอมรับความพ่ายแพ้จากการเลือกตั้ง 2.กลุ่มชนที่ทนเห็นการเบ่งบานของประชาธิปไตย และการเติบใหญ่ของภาคประชาชนไม่ได้ 3.กลุ่มผู้ได้รับความสูญเสียจากนโยบายของรัฐบาลนายทักษิณ คนเหล่านี้สุมหัวกันวางแผนและสร้างสถานการณ์ให้เกิดความวุ่นวายขึ้นเพื่อล้มรัฐบาล แล้วคนอีกกลุ่มหนึ่งรับลูกเข้ามากระทำซ้ำเติมประเทศให้ดำดิ่งลงสู่ก้นเหว ฉุดประเทศล้าหลัง คนกลุ่มนั้นคือคณะทหารที่ทำการยึดอำนาจ หรือกระทำรัฐประหาร โดยกลุ่มแรกนำโดย พล.อ.สนธิ บุญยรัตกลิน อดีต ผบ.ทบ. กลุ่มที่ 2 นำโดย พล.อ.ประยุทธ์ จันทร์โอชา นายกฯและหัวหน้า คสช. และ พล.อ.ประวิตร,กลัวอำนาจประชาชนเติบใหญ่,นายสุทินกล่าวว่า ส่วนนายทักษิณและพรรคไทยรักไทย ที่เข้าสู่อำนาจบริหารประเทศตามครรลองรัฐธรรมนูญ ภายใต้ระบบรัฐสภา ที่มีระบบตรวจสอบถ่วงดุล จึงไม่ใช่มูลที่จะอ้างได้ว่านายทักษิณเป็นผู้ทำให้เกิดความวุ่นวาย แต่ด้วยการเติบใหญ่ของพรรคไทยรักไทยคือสัญลักษณ์การเติบใหญ่ของอำนาจประชาชน คือสัญญาณเตือนว่าอำนาจประชาชนจะแข็งขืนต่ออำนาจเก่าที่แฝงเร้น คือแรงบันดาลใจให้เกิดการสร้างสถานการณ์ก่อความวุ่นวายขึ้น ฝากผู้มีอำนาจและผู้เป็นต้นเหตุก่อความวุ่นวายทั้งหลาย ได้คิดทบทวนด้วยใจที่เปิดกว้าง ว่าการที่พวกเราชนะเลือกตั้งมาตลอดนั้น คือประชาชนเขาประทับรับรองซ้ำแล้วซ้ำเล่าว่า นายทักษิณและพรรคไม่ได้สร้างปัญหาให้กับประเทศแต่มีความชอบธรรมที่จะได้อำนาจจากประชาชน ประกอบกับที่ทั่วโลกให้สถานะและให้เกียรตินายทักษิณและ น.ส.ยิ่งลักษณ์ คือกระจกบานใหญ่ที่ พล.อ.ประวิตร พล.อ.ประยุทธ์ ควรส่องมอง แทนการชี้หน้าด่ากระจกและถ่มน้ำลายขึ้นฟ้า ซึ่งล้วนแล้วแต่กลับมาหาตัวเองทั้งสิ้น,พิชัย ตอกย้ำไม่มี ปว.ไปโลดแล้ว,นายพิชัย นริพทะพันธุ์ อดีต รมว.พลังงานและคณะทำงานเศรษฐกิจพรรคเพื่อไทย กล่าวว่า สิ่งที่เคยเสนอแนะและวิเคราะห์ทางเศรษฐกิจ เพื่อเตือนให้ทุกคนตระหนักว่าประเทศไทยได้เสียโอกาส และเสียหายทางเศรษฐกิจไปมากแล้ว หากไม่มีประท้วงปิดกรุงเทพฯ ไม่มีปฏิวัติ เศรษฐกิจไทยต้องดีกว่านี้ ประชาชนต้องมีความสุขกว่านี้แน่ จึงไม่อยากให้มีประท้วงนำไปสู่การปฏิวัติอีก ขอให้ปล่อยระบอบประชาธิปไตยทำงานเต็มที่ เศรษฐกิจจะก้าวหน้าไปได้ หากย้อนไปตั้งแต่ปี 2549 จะพบความเสียหายยิ่งมากมายเป็นทวีคูณ และหากจำกันได้ว่าก่อนการเลือกตั้งปี 2554 พรรคเพื่อไทยเสนอวิสัยทัศน์ 2020ไว้ ซึ่งเป็นแนวคิดตามแนวทางทักษิโณมิกส์ในสมัยนั้น แต่การพัฒนาต้องมาหยุดลงหลังการปฏิวัติ ดังนั้นอยากให้ประชาชนมั่นใจว่าแนวคิดทักษิโณมิกส์เวอร์ชันใหม่ จะนำประเทศไทยก้าวหน้าทัดเทียมนานาชาติได้,อภิสิทธิ์ รับ ปชต.ไม่เคยราบรื่น,ขณะที่นายอภิสิทธิ์ เวชชาชีวะ หัวหน้าพรรคประชาธิปัตย์ กล่าวถึงการตอบโต้ระหว่างนายทักษิณกับ พล.อ.ประวิตร ว่า เราต้องเชื่อมั่นว่าประเทศไทยต้องเดินต่อไปบนความเข้มแข็งของคน และคนของเราต้องมีส่วนร่วมทางการเมือง คือกลไกของประชาธิปไตย เราต้องมั่นใจว่ากลไกนี้สามารถทำให้เราเดินไปข้างหน้าได้ แต่กระบวนการแบบนี้ไม่เคยราบรื่น เราต้องเรียนรู้ เส้นทางประชาธิปไตยทุกประเทศไม่มีที่ไหนโรยด้วยกลีบกุหลาบ สำคัญที่สุดถ้าเราเรียนรู้เราไม่อยากกลับไปสู่ที่เดิม ก็ต้องหาหนทางใหม่ ยังมั่นใจว่าความไม่เรียบร้อยไม่ลงตัว เป็นเรื่องปกติ แต่ขอให้เรายึดมั่นในสิ่งที่ถูกต้องก็จะเดินไปได้ ส่วนที่มองว่าทุกอย่างวนไปวนมาอยู่ที่เดิม คนเดิมๆ พูดถึงแต่เรื่องเดิมๆนั้น ตนก็คนเดิมแต่ไม่พูดเรื่องเดิม พยายามพูดถึงอนาคต พูดถึงสิ่งใหม่ๆที่ควรจะเกิดขึ้น บังเอิญเกิดวิวาทขึ้นก็เพราะครบรอบ 12 ปีรัฐประหาร แต่ตอนนี้ไม่ใช่ยุคนั้น,รับได้ กกต.แบ่งเขตเลือกตั้งใหม่,นายอภิสิทธิ์ยังกล่าวถึงการประกาศแบ่งเขตเลือกตั้งใหม่ ทำให้ ส.ส.เขตมีจำนวนลดลง ว่า เป็นที่เข้าใจกันได้ ไม่คิดว่าจะทำให้เกิดความได้เปรียบ แต่ที่ต้องจับตาดูมากกว่าคือการแบ่งเขตเลือกตั้ง มักจะมีการร้องกันว่าการแบ่งเขตไม่เป็นธรรม ตอนนี้คณะกรรมการการเลือกตั้ง (กกต.) ออกระเบียบมาแล้ว ต้องยึดถือตามกฎหมาย ส่วนที่ กกต.จะเชิญพรรคการเมืองไปหารือในวันที่ 28 ก.ย. เราไปร่วมแน่นอน แต่ไม่ค่อยแน่ใจว่าจะได้คุยมากน้อยแค่ไหน ดูจากกำหนดการเหมือนต้องไปฟังอย่างเดียว สิ่งที่เราอยากได้คำตอบเร็วๆ และคิดว่าอยู่ในใจของพรรคการเมืองส่วนใหญ่ คือ 1.กระ-บวนการสมัครสมาชิก ที่จะทำให้สะดวกทั้งต่อประชาชนและพรรคการเมือง 2.ความชัดเจนเรื่องการสื่อสารได้แต่ห้ามหาเสียง แค่ไหนที่จะให้พรรคการเมืองทำได้,ถาวร ข้องใจกติกาชิงดำ ปชป.,นายถาวร เสนเนียม อดีตรองหัวหน้าพรรคประชาธิปัตย์ ที่ประกาศสนับสนุน นพ.วรงค์ เดชกิจวิกรม อดีต ส.ส.พิษณุโลก ลงชิงตำแหน่งหัวหน้าพรรคประชาธิปัตย์ กล่าวว่า ได้หารือกับทีมงานและอดีต ส.ส.หลายคน ยังสงสัยในระเบียบข้อบังคับพรรคในการเลือกหัวหน้าพรรค ที่ทีมงานนายอภิสิทธิ์ยกร่าง ยังมีบางประเด็นไม่ชัดเจน ดังนั้นในวันที่ 21 ก.ย. ตน นพ.วรงค์ และทีมงาน จะเข้าพบนายอภิสิทธิ์เพื่อขอทราบความชัดเจนของกติกา ที่ผ่านมาเป็นการประชุมกรรมการบริหารพรรค โดยที่อดีต ส.ส. ไม่ทราบรายละเอียด จึงเกิดคำถามอยู่ในใจต้องไปพูดคุยให้เกิดความกระจ่าง ยังมีหลายประเด็นที่มีข้อสงสัย เช่น สิทธิของสมาชิกพรรคที่จะลงคะแนนหยั่งเสียง แทนที่จะนับคะแนน 1 คน 1 เสียง แต่กลับคำนวณเป็นสัดส่วน รวมถึงแอปพลิเคชันที่จะใช้ลงคะแนน ควรมีคนกลางตรวจสอบ แทนการใช้คนเพียงคนเดียวประสานบริษัทเอกชนออกแบบ จะได้ไม่มีข้อครหา นอกจากนี้จะหารือถึงห้วงเวลาของการรับสมาชิกใหม่ เพื่อให้สมาชิกเดิมได้กลับเข้ามามีส่วนร่วมในการเลือกหัวหน้าพรรคด้วย,ทุบโต๊ะขอแบบวันแมนวันโหวต,นายถาวรกล่าวว่า ขอย้ำว่าคะแนนสมาชิกพรรคที่จะเข้าสู่การโหวตหยั่งเสียง ไม่ควรกำหนดค่าน้ำหนักเป็นสัดส่วนแบบรายจังหวัด ที่จะทำให้ที่ประชุมใหญ่ลดทอนลงมา แทนที่จะใช้แบบวันแมนวันโหวต กลับไปใช้แบบอิเลกโทลันโหวตแบบสหรัฐอเมริกา ทั้งที่ไทยเป็นรัฐเดียว ไม่มีหลายรัฐแบบสหรัฐฯ และกรณีการทำแอปพลิเคชันควรให้คนของทั้งสองฝ่ายมีส่วนร่วมรับรู้ เพราะทราบกันดีว่าสามารถแฮ็กเจาะข้อมูลได้ หากมีคนไปพูดขยายความว่าคนนั้นคนนี้ทำ พรรคจะเสียหาย คิดว่าพี่น้องน่าจะคุยกันได้ เพราะทั้งสองทีมที่ลงแข่งขันต่างก็รักพรรคประชาธิปัตย์ สุดท้ายต้องแล้วแต่ที่ประชุมใหญ่พรรค เราเดินเข้าไปเพื่อขอหลักการเหตุผล ถ้าขอให้เปลี่ยนได้ก็ดี,จ้อน ท้า มาร์ค ดีเบตวิสัยทัศน์,นายอลงกรณ์ พลบุตร อดีตรองประธานสภาปฏิรูปประเทศ (สปท.) และอดีตรองหัวหน้าพรรคประชาธิปัตย์ กล่าวว่า เห็นว่าควรจัดเวทีดีเบตให้ผู้เสนอตัวแข่งขันเป็นหัวหน้าพรรคได้แสดงจุดยืนวิสัยทัศน์และนโยบาย และควรเป็นการดีเบตถ่ายทอดสดผ่านโซเชียลมีเดีย ให้สมาชิกรับทราบประกอบการตัดสินใจว่าใครที่เหมาะสมจะเป็นผู้นำพรรคต่อไป ที่เสนอวิธีนี้น่าจะดีกว่าการหาเสียงในวงแคบ หรือการล็อบบี้แบบส่วนตัว ไม่เช่นนั้นสมาชิกพรรคส่วนใหญ่จะไม่มีส่วนร่วมอย่างแท้จริง ทั้งนี้ ภายใต้ข้อจำกัดของเวลาเป็นการยากที่จะสื่อสารถึงสมาชิกได้อย่างทั่วถึง แต่ในโลกสื่อสังคมโซเชียลสามารถทำได้กว้างขวาง สะดวกและประหยัด จึงหวังว่านายอภิสิทธิ์จะเห็นด้วยกับข้อเสนอนี้ และขอให้เสนอเรื่องนี้ต่อ กก.บห.พรรคและที่ประชุมใหญ่พิจารณา จะเป็นแบบอย่างที่ดีต่อพรรคอื่นด้วย,เทือก โผล่ลงพื้นที่ หมอวรงค์,ช่วงบ่าย ที่โรงแรมเทพนคร จ.พิษณุโลก นายสุเทพ เทือกสุบรรณ อดีตเลขาธิการพรรคประชาธิปัตย์ และผู้ก่อตั้งพรรครวมพลังประชาชาติไทย นำคณะลงพื้นที่พบปะกลุ่มประชาภิวัฒน์ แนวร่วมของกลุ่ม กปปส. โดยมีเจ้าหน้าที่ทหารของกองทัพภาคที่ 3 ตำรวจ สภ.เมืองพิษณุโลก และตำรวจสันติบาลร่วมสังเกตการณ์ เนื่องจากเมื่อวันที่ 19 ก.ย. ที่ผ่านมา มีการใช้รถกระบะติดป้ายประชาสัมพันธ์เชิญชวนประชาชนให้ไปรับฟัง และร่วมแสดงความคิดเห็น การจัดทำนโยบายพรรครวมพลังประชาชาติไทย จนถูกเจ้าหน้าที่ฝ่ายความมั่นคงเข้ามาขอร้องห้ามไม่ให้เคลื่อนไหว โดยช่วงเช้าก่อนหน้านี้ นายสุเทพพร้อมคณะ ได้ลงพื้นที่เขต อ.บางระกำ ซึ่งเป็นพื้นที่ของ นพ.วรงค์ เดชกิจวิกรม อดีต ส.ส.พิษณุโลก ที่กลุ่ม กปปส.สนับสนุนลงชิงตำแหน่งหัวหน้าพรรคประชาธิปัตย์,อดีต 2 ส.ส.ปัตตานีไหลซบ รปช.,นายอิสมาแอล เบญอิบรอฮิม อดีต ส.ส.ปัตตานี พรรคประชาธิปัตย์ กล่าวยืนยันว่ายังคงอยู่กับพรรคประชาธิปัตย์เหมือนเดิม มีคนมาติดต่อให้ไปพรรคอื่นบ้าง แต่เป็นเรื่องปกติของฤดูกาล แต่ตนไม่ได้ไป เพราะยึดมั่นในอุดมการณ์ของพรรค แต่ จะมีนายซาตา อาแวกือจิ และนายอับดุลรามัน มะยูโซะ อดีต ส.ส.ปัตตานี พรรคประชาธิปัตย์ ย้ายไป อยู่พรรครวมพลังประชาชาติไทย (รปช.) ของนาย สุเทพ เทือกสุบรรณ,ลูกปลื้ม เติมขุมกำลังคนรุ่นใหม่,ผู้สื่อข่าวยังรายงานเพิ่มเติมว่า นายสุรบถ หลีกภัย หรือปลื้ม บุตรชายคนเดียวของนายชวน หลีกภัย ประธานที่ปรึกษาพรรคประชาธิปัตย์ เตรียมเปิดตัวสมัครเข้าเป็นสมาชิกพรรคประชาธิปัตย์ ในวันที่ 27 ก.ย.นี้ คาดว่าน่าจะเข้ามาเป็นอีกหนึ่งในขุมกำลังคนรุ่นใหม่ของพรรคประชาธิปัตย์ในการสู้ศึกเลือกตั้งครั้งที่จะมาถึง,วิษณุ ฮึ่มอย่าทำอะไรสุ่มเสี่ยง,ที่สโมสรทหารบก ถนนวิภาวดีรังสิต นายวิษณุ เครืองาม รองนายกรัฐมนตรี กล่าวถึงความเคลื่อนไหวของนายสุเทพ เทือกสุบรรณ ว่า ไม่ขอตอบ เพราะมีเจ้าหน้าที่ดูแลอยู่ ทั้งตำรวจ ทหาร ฝ่ายปกครอง คสช. และ กกต. แต่ถ้าให้เตือนสามารถเตือนได้ว่าให้ระมัดระวัง ทุกอย่างอยู่ในสายตา ถึง วันหนึ่งจะมีการนำมาใช้ประโยชน์ เมื่อรู้ผลแพ้ชนะเลือกตั้งอาจมีการยกมาเป็นเหตุผล วันนั้นจะอันตราย เหมือนที่ผ่านๆมาเตือนกันเท่าไรก็ไม่ฟัง การเลือกตั้งกลายเป็นโมฆะไปเลยด้วยซ้ำ เมื่อทุกคนรู้ว่ามีคนจ้องเก็บหลักฐานอยู่ก็อย่าไปทำอะไรผิด ส่วนประเด็นการตอบโต้ระหว่าง พล.อ.ประวิตร และนายทักษิณนั้น ไม่ตอบ เพราะไม่รู้ เมื่อถามว่า มีการตั้งข้อสังเกตว่ายิ่งใกล้วันเลือกตั้ง แต่ละพรรคเริ่มออกมาโจมตีกันนั้น นายวิษณุตอบว่า เป็นสิ่งที่คาดการณ์ไว้ว่าจะเกิดขึ้น จึงระมัดระวังในช่วง 90 วันนี้ที่ให้แค่คลายล็อก เพราะหากปลดล็อกยิ่งจะเชิญชวนให้สิ่งเหล่านี้เกิดขึ้นเร็ว,พท.ได้ กก.บห.ชุดใหม่ปลาย ต.ค.,นายภูมิธรรม เวชยชัย รักษาการเลขาธิการพรรคเพื่อไทย กล่าวว่า พรรคเพื่อไทยจะส่งตัวแทน 6 คนเข้าร่วมหารือกับ กกต. ในวันที่ 28 ก.ย. โดยจะขอความชัดเจนในแนวทางปฏิบัติที่เป็นรูปธรรม โดยเฉพาะหัวใจสำคัญเรื่องการประชาสัมพันธ์ผ่านช่องทางโซเชียลมีเดีย ส่วนการนัดประชุมคณะกรรมการบริหารพรรคในวันที่ 21 ก.ย.นั้น จะหารือเพื่อปูทางไปสู่การประชุมใหญ่ของพรรค รวมทั้งปรับปรุงข้อบังคับพรรคตามขั้นตอนของกฎหมาย จากนั้นจะนำข้อบังคับพรรคเผยแพร่ผ่านทางเว็บไซต์ รับฟังความคิดเห็นประชาชน และนัดประชุมใหญ่ประมาณวันที่ 3 ต.ค.เพื่อรับรองข้อบังคับพรรค จากนั้นจึงจัดประชุมพรรคอีกครั้ง เพื่อเลือกหัวหน้าพรรค และกรรมการบริหารพรรคคาดว่าจะได้เห็นชื่อหัวหน้า และกรรมการบริหารพรรคชุดใหม่ประมาณสิ้นเดือน ต.ค.,ชทพ.โวตั้งเป้า 30 ที่นั่งในสภา,ที่พรรคชาติไทยพัฒนา นายนิกร จำนง ผู้อำนวยการพรรคชาติไทยพัฒนา กล่าวถึงการประกาศแบ่งเขตเลือกตั้งของ กกต. ว่า เป็นไปตามที่พรรคเคยประเมินและเตรียมการรองรับไว้แล้ว เช่น จ.อ่างทอง และ จ.สุพรรณบุรี หายไป 1 เขต ของพรรคอื่นก็หายไปเช่นกันถือว่าแฟร์กับทุกพรรค พรรคชาติไทยพัฒนาจะส่งผู้สมัครทั่วประเทศ ตั้งเป้าไว้ที่ 30 ส.ส. หวังแบบการเมืองเพียงพอ ขอบคุณ กกต.และ คสช.ที่ทำให้เชื่อว่ามีความเป็นไปได้เกือบ 100% ที่จะเดินไปสู่การเลือกตั้งวันที่ 24 ก.พ.2562 ส่วนกรณีที่นายกฯระบุว่าพรรคการเมืองที่ได้คะแนนเสียงมากที่สุด จะได้จัดตั้งรัฐบาล และตั้งนายกฯนั้น ตีความได้สองแนวทางคือ พรรคที่ได้เสียงมากที่สุดเป็นผู้จัดตั้งรัฐบาล กับพรรคที่สามารถรวบรวมเสียงให้ได้มากที่สุด ยังเดาไม่ถูกจะออกมาเป็นแบบไหน,ปลาไหลน้อย โชว์ลีลานิวบลัด,นายวราวุธ ศิลปอาชา แกนนำนิวบลัด พรรคชาติไทยพัฒนา กล่าวว่า การประชุมใหญ่พรรควันที่ 5 ต.ค. เตรียมปรับนโยบายใหม่ ชูนโยบายด้านการศึกษา และจะเลือกคณะกรรมการบริหารพรรคชุดใหม่ จะมีทั้งรุ่นอาวุโส คนรุ่นใหม่ และมีตัวแทนคนทุกภาค ยืนยันว่าพรรคจะเสนอชื่อหัวหน้าพรรคเข้าไว้ในบัญชีนายกรัฐมนตรีแน่นอน ส่วนหลักการตัดสินใจร่วมรัฐบาลนั้น เราจะให้ความสำคัญกับนโยบาย นโยบายเราสามารถร่วมกับใครได้เราก็พร้อม แต่หากไม่สามารถบรรจุนโยบายของพรรคเข้าสู่รัฐบาลได้ เราก็พร้อมทำหน้าที่ตรวจสอบเช่นกัน เมื่อถามว่าคิดว่านโยบายพรรคจะสอดคล้องกับแนวทาง คสช.หรือไม่ นายวราวุธตอบว่า เชื่อว่าสอดคล้องกับกรอบยุทธศาสตร์ชาติ 20 ปี เพียงแต่การบริหารแตกต่างกัน ตอนนี้ยังตอบไม่ได้ ยังเร็วเกินไปที่จะตัดสินใจอะไร,เย้ย วัชระ มีคนหล่อกว่ารอเสียบ,นายวราวุธกล่าวอีกว่า ส่วนการแบ่งเขตเลือกตั้งใหม่ ทำให้ จ.สุพรรณบุรี และอ่างทอง มีจำนวนที่นั่ง ส.ส.เขต ลดลงนั้น ไม่เป็นปัญหา ยืนยันว่าเราส่งครบ 350 เขต เชื่อว่าจะได้ ส.ส.เขต 15 เขต รวมบัญชีรายชื่อคาดว่าจะได้ที่นั่งในสภาประมาณ 30 คน ส่วนกรณีที่นายวัชระ กรรณิการ์ โฆษกพรรค ขอลาออกไปร่วมงานพรรคพลังประชารัฐนั้น ผู้หลักผู้ใหญ่ของพรรคยังอยู่กันครบ การย้ายออกไม่ได้เดือดร้อนอะไร มีย้ายออกย่อมมีเข้ามาใหม่ ขอให้นายวัชระโชคดีในเส้นทางทางการเมือง แต่บอกได้เลยว่าโฆษกพรรคคนใหม่ หล่อกว่า สวยกว่าเดิมแน่นอน,ภิรมย์ ขอให้รอดูเซอร์ไพรส์,ที่ศูนย์ประสานงานกลุ่มสามมิตร จ.นครราชสีมา นายภิรมย์ พลวิเศษ แกนนำและเลขานุการกลุ่มสามมิตร กล่าวว่า จากการวิเคราะห์ตัวเลข ส.ส.ของพรรคประชารัฐหรือกลุ่มสามมิตรเฉพาะภาคอีสานมั่นใจว่าจะได้กว่า 50 คนรวมปาร์ตี้ลิสต์ด้วย มั่นใจว่าภาคอีสานจะได้ไม่ต่ำกว่าเขตละ 30,000 เสียง รวมภาคอีสาน ภาคเหนือเกิน 7 ล้านเสียงแน่นอน ไม่ใช่เรื่องเพ้อฝัน เพราะมีทุกอย่างทั้งนโยบาย บารมี และกระแส ที่สำคัญตัวสุดท้ายคือกระสุนเสบียงกรังจะมีเซอร์ไพรส์ในอีก 2-3 วัน จะมีผู้สมัครจากพรรคเพื่อไทย จ.เชียงใหม่ เปิดตัว 2-3 คน ถือเป็นเมืองหลวงของพรรคเพื่อไทย และมีแนวโน้มจะมาจากพรรคประชาธิปัตย์ภาคตะวันออก 5 คน ส่วนพรรคพลังชลตอนนี้อยู่ในขั้นตอนร่วม,แย้มดูด 5 อดีต ส.ส.ตะวันออก,นายภิรมย์กล่าวต่อว่า เมื่อค่ำวันที่ 19 ก.ย. ที่ร้านอาหารเพลิน นายสุริยะ จึงรุ่งเรืองกิจ นายสมศักดิ์ เทพสุทิน นายอนุชา นาคาศัย แกนนำกลุ่มสามมิตร ได้พูดคุยกับอดีต ส.ส.พรรคประชาธิปัตย์ 5 คน ประกอบด้วย 1.นายสรวุฒิ เนื่องจำนงค์ อดีต ส.ส.ชลบุรี 2.พล.ต.ท.พิทักษ์ จารุสมบัติ 3.นายบุญเลิศ ไพริน 4.นายชัยวัฒน์ เป้าเปี่ยมทรัพย์ อดีต ส.ส.ฉะเชิงเทรา 5.นายวิชัย ล้ำสุทธิ์ อดีต ส.ส.ระยอง แลกเปลี่ยนความคิดเห็นทางการเมืองในอนาคต ซึ่งกลุ่มสามมิตรจะนำความคิดเห็นข้อเสนอจากการหารือให้กับรัฐบาลต่อไป หากรัฐบาลรับข้อเสนอที่เป็นประโยชน์แก่ประชาชน กลุ่ม ส.ส.ภาคตะวันออกมีแนวโน้มจะเข้าร่วมกับพลังประชารัฐหรือสนับสนุน พล.อ.ประยุทธ์ เป็นนายกฯ ในโอกาสต่อไป คิดว่าเขาน่าจะ มาอยู่กับเรา เพราะโพลภาคตะวันออกสำรวจออกมาว่า พล.อ.ประยุทธ์จะเป็นนายกฯ ต่อไป,สาธิต ปัดลูกทีมโผซบสามมิตร,นายสาธิต ปิตุเตชะ รองหัวหน้าพรรคประชาธิปัตย์ ดูแลพื้นที่ภาคกลาง กล่าวถึงกรณีดังกล่าวว่า ใครจะไปกินข้าวร่วมโต๊ะกับใคร เป็นสิ่งที่ทำได้อยู่แล้ว อาจพบปะพูดคุยกันเพื่อเก็บข้อมูล สำหรับอดีต ส.ส.พรรคประชาธิปัตย์ จ.ระยอง 4 คน ทุกคนยังอยู่กับพรรคประชาธิปัตย์เหมือนเดิม ทั้งตน นายธารา ปิตุเตชะ นพ.บัญญัติ เจตนจันทร์ และนายวิชัย ล้ำสุทธิ ยืนยันว่าไม่ย้ายพรรคแน่นอน,ยอมรับภาคตะวันออกมีระส่ำ,เมื่อถามว่ากรณีของนายสรวุฒิ เนื่องจำนงค์ อดีต ส.ส.ชลบุรี พรรคประชาธิปัตย์ พล.ต.ท.พิทักษ์ จารุสมบัติ และนายบุญเลิศ ไพรินทร์ อดีต ส.ส.ฉะเชิงเทรา มีข่าวว่าจะไปอยู่กับพรรคพลังประชารัฐ นายสาธิตตอบว่า ทั้ง 3 คนยังไม่ได้รับปากว่าจะไปจริงหรือไม่ แต่ยอมรับว่าพวกเขายังไม่ยืนยันเช่นกันว่าจะอยู่กับประชาธิปัตย์ต่อไป คงอยู่ระหว่างการตัดสินใจ ส่วนกระแสข่าวว่านายสรวุฒิ และ พล.ต.ท.พิทักษ์ เข้าพบนายอภิสิทธิ์ เพื่อแจ้งเรื่องการจะย้ายสังกัดนั้นเป็นการพูดคุยถึงสถานการณ์การเมืองโดยรวม ไม่ได้มาแจ้งขอย้ายพรรคตามที่มีข่าว ยอมรับว่าสถานการณ์ของพรรคประชาธิปัตย์ในภาคตะวันออกไม่ค่อยดี มีพรรคอื่นพยายามมาเจรจาชักชวนดึงตัวคนของเรา แต่ตนพยายามรักษาคนของพรรค และฐานเสียงไว้อย่างเต็มที่,วิชัย ยันแค่มาคุยแต่ไม่ย้าย,นายวิชัย ล้ำสุทธิ อดีต ส.ส.ระยอง พรรคประชาธิปัตย์ กล่าวว่า ยอมรับไปพูดคุยกับนายสุริยะ จึงรุ่งเรืองกิจ ที่ร้านเพลิน เพื่อหารือถึงการพัฒนาสนามบินอู่ตะเภา และโครงการรถไฟความเร็วสูงที่ตนอยากให้รัฐบาลขยายเส้นทางมาถึง จ.ระยอง ตนเป็นอดีต ส.ส.ในพื้นที่ อ.มาบตาพุด-บ้านฉาง เป็นพื้นที่เกี่ยวข้องกับระเบียงเศรษฐกิจภาคตะวันออก มาถึงร้านอาหารจึงพบว่ามีนายสมศักดิ์ เทพสุทิน นายอนุชา นาคาศัย รวมถึงนายสรวุฒิ พล.ต.ท.พิทักษ์ และนายบุญเลิศ มาร่วมวงวันนั้นด้วย แต่ยังไม่ได้พูดคุยกับอดีต ส.ส.ของพรรคทั้ง 3 คนว่ายังอยู่กับพรรคประชาธิปัตย์หรือไม่ แต่ยืนยันว่าไม่ย้ายพรรคแน่นอน,พิทักษ์ แบะท่าพัฒนาพื้นที่ได้ก็ไป,ด้าน พล.ต.ท.พิทักษ์ จารุสมบัติ อดีต ส.ส.ฉะเชิงเทรา พรรคประชาธิปัตย์ กล่าวว่า ได้ไปคุยกับกลุ่มสามมิตรจริง ไปกันหลายคนไม่ได้เป็นความลับ เป็นการพูดคุยเพื่อพัฒนากลุ่มจังหวัด อดีต ส.ส.ประชาธิปัตย์ที่ไป ก็มานั่งพูดคุยกันว่าจะมาร่วมผลักดันและพัฒนาพื้นที่อย่างไร โพลบอกแล้วว่าไม่ว่า ส.ส.จะอยู่พรรคไหน ขอให้เศรษฐกิจดีและทำประโยชน์ในพื้นที่ดีก็พอ ถ้าพรรคพลังประชารัฐเห็นด้วยกับการผลักดันการแก้ปัญหาในพื้นที่ได้ มีแนวโน้มที่จะไปตามที่เป็นข่าว ถ้าตัดสินใจไปจริงก็คงต้องไปแจ้งให้ผู้ใหญ่ทราบอยู่แล้ว,กอบศักดิ์ ให้รอลุ้นโฆษก พปชร.,ที่ทำเนียบรัฐบาล นายกอบศักดิ์ ภูตระกูล รมต.ประจำสำนักนายกรัฐมนตรี กล่าวถึงกระแสข่าวถูกวางตัวให้เป็นโฆษกพรรคพลังประชารัฐว่า รอก่อน อดใจรออีกนิด เมื่อถามว่าวันประชุมใหญ่พรรคพลังประชารัฐจะไปเปิดตัวเลยหรือไม่ นายกอบศักดิ์ตอบว่า รอดูเซอร์ไพรส์ รอไม่นาน ขอให้รอดูแล้วกัน เมื่อถามว่าพร้อมทำงานการเมืองใช่หรือไม่ นายกอบศักดิ์ตอบว่า ตอนนี้ก็ทำงานการเมืองอยู่แล้ว คือดูแลพี่น้องประชาชน ขอให้รอดู อดใจรอ เดี๋ยวก็ถึงเวลา ผู้สื่อข่าวพยายามกระเซ้าถามว่าอย่างนั้นรอเจอวันที่ 29 ก.ย.เลยใช่ไหม นายกอบศักดิ์ไม่ตอบ เพียงแต่ยิ้ม และยักคิ้วให้เท่านั้น,เพื่อนซี้ ลุงตู่ ไขก๊อกพ้น สนช.,ช่วงเช้าที่รัฐสภา มีการประชุมสภานิติบัญญัติแห่งชาติ (สนช.) ก่อนเข้าสู่วาระการประชุม นายพรเพชร วิชิตชลชัย ประธาน สนช. แจ้งต่อที่ประชุมว่า พล.อ.ยุวนัฏ สุริยกุล ณ อยุธยา สมาชิก สนช. ได้ยื่นใบลาออกจากสมาชิก สนช. มีผลตั้งแต่วันที่ 17 ก.ย.เป็นต้นไป ทำให้ปัจจุบันเหลือสมาชิก สนช. ทั้งหมด 245 คน ทั้งนี้ พล.อ.ยุวนัฏให้สัมภาษณ์ถึงสาเหตุที่ลาออกว่า เพราะสุขภาพไม่แข็งแรง จึงอยากกลับไปรักษาตัวก่อน เมื่อถามว่าจะไปช่วยงานนายกรัฐมนตรีหรือไม่ พล.อ.ยุวนัฏตอบว่า ตอนนี้ยังไม่ไป,ผู้สื่อข่าวรายงานเพิ่มเติมว่า สำหรับ พล.อ.ยุวนัฏเป็นเพื่อนร่วมรุ่น ตท.12 ที่มีความสนิทสนมกับ พล.อ.ประยุทธ์ เคยมีชื่อเป็นตัวเต็งชิงตำแหน่งเลขาธิการนายกรัฐมนตรี เมื่อครั้งที่ พล.อ.ประยุทธ์ เข้ามารับตำแหน่งนายกฯใหม่ๆ โดยมีรายงานว่า พล.อ.ยุวนัฏลาออกเพื่อไปช่วยงานการเมืองพรรคพลังประชารัฐ,อุ้ม รมต.นั่งหัวหน้าพรรคไม่ผิด,นายวิษณุ เครืองาม รองนายกรัฐมนตรี กล่าวถึงกรณีบางส่วนจะไปร่วมงานกับพรรคการเมืองว่า รัฐมนตรีจะไปทำอะไรก็ได้โดยไม่ต้องลาออก แต่หากเสี่ยงต่อคำครหานินทาก็แล้วแต่ความรับผิดชอบของแต่ละบุคคล ถ้าแบ่งเวลาได้ไม่เอาเวลาราชการไปทำงานการเมืองของพรรค ก็ทำได้ ถ้าทำแบบนั้นไม่ได้ก็ลาออกไป ทั้งนี้ รัฐมนตรีลงสมัครรับเลือกตั้งไม่ได้ แต่สามารถดำรงตำแหน่งทางการเมืองต่างๆได้ เพราะไม่มีอะไรห้าม แต่ในสังคมไทย แม้กฎหมายไม่ได้ห้ามก็มีสิ่งที่ถูกตำหนิได้ ต้องไปคิดเอง เมื่อถามว่าหากเป็นรัฐมนตรีและดำรงตำแหน่งหัวหน้าพรรคการเมืองด้วย จะถูกสังคมตำหนิหรือไม่ นายวิษณุตอบว่า ไม่น่าตำหนิ กลับเป็นการส่งเสริมระบอบประชาธิปไตยด้วยซ้ำ ข้อสำคัญคือต้องไม่ใช้ความเป็นรัฐมนตรีไปทำประโยชน์ให้พรรคที่ตนเป็นสมาชิก,สุวพันธุ์ ขออีก 60 วันสรุปใช้สารเคมี,นายสุวพันธุ์ ตันยุวรรธนะ รมต.ประจำสำนักนายกรัฐมนตรี เปิดเผยภายหลังประชุมคณะกรรมการแก้ไขปัญหาการใช้สารเคมีป้องกันกำจัดศัตรูพืชที่มีความเสี่ยงสูงว่า ได้รวบรวมวิเคราะห์ใน 3 ประเด็น ได้แก่ เรื่องทั่วไปของสารเคมี การใช้สารเคมีและผลกระทบจากการใช้สารเคมี หลายภาคส่วนส่งข้อมูลมาประกอบการพิจารณา ขณะที่นายวิวัฒน์ ศัลยกำธร รมช.เกษตรและสหกรณ์ ได้ส่งข้อมูลมาแล้ว 2 ส่วน คือปัญหาโรคเนื้อเน่าที่ จ.หนองบัวลำภู และการใช้สารชนิดอื่นทดแทน รวมถึงยังมีข้อมูลจากคณะกรรมการปฏิรูปประเทศด้านสาธารณสุขและหน่วยงานราชการที่เกี่ยวข้อง ขอให้ส่งข้อมูลทั้งหมดมาในเดือน ก.ย.พร้อมขอขยายเวลาการทำงานของคณะกรรมการอีก 60 วัน เนื่องจากข้อมูลส่งเข้ามาหลายภาคส่วน ต้องใช้เวลาในการศึกษาและวิเคราะห์เพื่อจัดทำข้อสรุป,ค้านเลิกใช้พาราควอตทันด่วน,นายจำรูญ เล้าสินวัฒนา อาจารย์ประจำคณะเทคโนโลยีการเกษตร สถาบันเทคโนโลยีพระจอมเกล้าเจ้าคุณทหารลาดกระบัง กล่าวถึงกระแสข่าวการต่อต้านพาราควอต ว่า ไม่เห็นด้วยหากจะยกเลิกการใช้แบบทันที โดยที่ยังไม่มีมาตรการรองรับที่ชัดเจน อาจส่งผลเสียมากกว่าผลดี เกษตรกรจะใช้อะไรทดแทนสารกำจัดวัชพืชดังกล่าว อาจส่งผลกระทบต่อภาคการเกษตรในพื้นที่ขนาดใหญ่ คงไม่มีใครไปใช้มือถอนวัชพืชเองและยังไม่มีแนวทางที่ดีกว่าให้เลือก หากยังไม่มีแนวทางที่ดี มีโอกาสสูงที่เกษตรกรจะไปใช้สารชนิดอื่นที่เป็นสารเคมีป้องกันกำจัดวัชพืช ทดแทนพาราควอตที่มีฤทธิ์ในการฆ่าใกล้เคียงกัน และส่งผลกระทบต่อต้นทุนการผลิตของเกษตรกร,บิ๊กตู่ บอกอียูเลือกตั้งต้นปี 62 แน่,เมื่อเวลา 13.30 น. ที่ทำเนียบรัฐบาล นายโดนัลด์ เคแนก ประธานสภาธุรกิจสหภาพยุโรป-อาเซียน (EU-ASEAN Business Council: EU-ABC) พร้อมด้วยนายปีร์กะ ตาปิโอละ เอกอัครราชทูตสหภาพยุโรป ประจำประเทศไทยนำคณะผู้แทน EU-ABC เข้าเยี่ยมคารวะ พล.อ.ประยุทธ์ จันทร์โอชา นายกรัฐมนตรีและหัวหน้า คสช. โดยนายกฯกล่าวว่า การเดินทางเยือนหลายประเทศในยุโรปได้รับการต้อนรับเป็นอย่างดี และมีกำหนดการเดินทางเยือนยุโรปอีกหลายประเทศ รัฐบาลยังใช้แนวทางการพัฒนาภายใต้นโยบาย Thailand 4.0 และ Thailand+1 และโครงการเศรษฐกิจดิจิทัล ในการส่งเสริมและสนับสนุนกิจกรรมทางเศรษฐกิจต่างๆ รวมทั้งพัฒนาโครงการระเบียงเศรษฐกิจพิเศษภาคตะวันออก เพื่อส่งเสริม 11 อุตสาหกรรมเป้าหมาย ขอให้มั่นใจว่ารัฐบาลบริหารประเทศโดยยึดตามโรดแม็ปเพื่อเตรียมความพร้อมที่จะจัดการเลือกตั้งทั่วไปในช่วงต้นปีของปี 2562,นปช.ร้อง อสส.เร่งรัดคดี 98 ศพ,เมื่อเวลา 14.00 น. ที่สำนักงานอัยการสูงสุด นายองอาจ คำทอง ทนายความกลุ่มแนวร่วมประชาธิปไตยต่อต้านเผด็จการแห่งชาติ (นปช.) ยื่นหนังสือต่ออัยการสูงสุด ขอให้เร่งรัดดำเนินคดีเหตุการณ์สลายการชุมนุมของกลุ่ม นปช.ที่ทำให้มีผู้เสียชีวิต 98 ศพ เมื่อปี 2553 และขอคัดค้านการยุติชันสูตรพลิกศพ โดยมีนายโกศลวัฒน์ อินทุจันทร์ยง รองโฆษกอัยการสูงสุด เป็นผู้รับหนังสือ ภายหลังนายองอาจกล่าวว่า มีการนำเสนอบทความของสื่อมวลชนเกี่ยวกับการดำเนินคดีนี้ ทำนองว่าจะงดการทำสำนวนคดีดังกล่าว โดยกระทำให้ผู้เสียชีวิต 98 ศพ หาตัวผู้กระทำผิดไม่ได้ กลุ่ม นปช.จึงมีความกังวลว่าคดีจะมีความผิดปกติและจะไม่ได้รับความเป็นธรรม อยากให้อัยการดำเนินการสอบสวนคดีต่อไป ที่ผ่านมาศาลได้ไต่สวนสาเหตุการเสียชีวิตไปเกือบ 20 คดี แต่ยังเหลืออีก 70 คดีที่ยังไม่คืบหน้า หวังว่าอัยการสูงสุดจะให้ความเป็นธรรม,นปช.ร้อง ผบ.ทบ.สั่งยุติยึดที่ดิน,ที่หน้ากองบัญชาการกองทัพบก (บก.ทบ.) นายสมยศ พฤกษาเกษมสุข ประธานกลุ่ม 24 มิถุนาประชาธิปไตย นำนายไสว ทองอ้ม มวลชนแนวร่วมประชาธิปไตยต่อต้านเผด็จการแห่งชาติ (นปช.) ที่ถูกยิงได้รับบาดเจ็บสาหัส จนแขนข้างซ้ายพิการ ช่วงสลายชุมนุมของ นปช.ปี 52 และได้ฟ้องร้องค่าเสียหายจากกองทัพบก ต่อมาศาลสั่งยกฟ้องและตัดสินให้นายไสว ชดใช้ค่าเสียหายเป็นค่าธรรมเนียมศาลและค่าทนายความเป็นเงิน 212,114 บาท แต่นายไสว ไม่มีเงินจ่าย จึงถูกยึดที่ดินทำกิน ก่อนหน้านี้ นายไสวได้ร้องเรียนต่อกระทรวงกลาโหมแล้ว แต่ไม่คืบหน้า โดยนายไสวกล่าวว่า มายื่นหนังสือให้ ผบ.ทบ.เพื่อติดตามผลการดำเนินงานจากกองทัพบก เรื่องที่ร้องขอความเป็นธรรม ขอให้กองทัพบกยุติยึดที่ดินทำกินของตน มี พ.อ.วิชิต คล้ายทอง นายทหารเวร มารับหนังสือ
บิ๊กป้อม ยิ้มอ่อนปิดปากงดโต้ ทักษิณ โฆษก กห.แจงแทนไม่โกรธ ไม่โมโห บอกใครทำอะไรไว้ต่างรู้กันอยู่ โบ้ยหากรักประเทศจริงอย่าทำเสียหาย เอม กระทุ้งซ้ำรำลึก 12 ปี
ประวิตร วงษ์สุวรรณ,ทักษิณ ชินวัตร,ผบ.ทบ.,การเมือง,รัฐประหาร